**Referat af bestyrelsesmøde i Gilleleje Sejlklub torsdag den 4. november 2021**

Deltagere: Torben Grønbech, formand

Gitte Busch Pedersen, næstformand

 Hans Henrik Jacobsen, sekretær

 Steen-Birger Aagaard, kasserer

Jørgen Vidstrup, 2. suppleant

Afbud: Carsten Glem, 1. suppleant

**Klubaktiviteter:** Klubhuset er åbent uden nogen restriktioner og alle vinteraktiviteter er ved at være i gang.

Det anbefales at man holder afstand til hinanden og der er fortsat mulighed for afspritning.

**Generalforsamling tirsdag den 5. oktober 2021 kl. 19.00**: Er gennemført under god ro og orden – særskilt referat samt regnskab 2020, budget 2021 samt formandens beretning kan ses på klubbens opslagstavle, på hjemmesiden samt på Facebook.

**Onsdagsmatcher: 2021:** Klubbens onsdagsmatcher er sluttet for i år. I alt 10 både har deltaget og klassen for store både blev genvundet af ”S-cape” og hos H-bådene vandt ”Honey”. Klubmesterskab/Sildesejlads blev aflyst pga. dårligt vejr, men det traditionelle sildebord m.m. blev afholdt. Stor tak til Susanne Nielsen herfor.

Tommy Rasmussen, ”Heolix” har trukket sig fra kapsejladsudvalget.

Ankeret til bøjen ved vandtårnet forsøges lokaliseret. Thor taler med dykkerklubben om evt. medvirken!

Udvalgsformand Birger Scheufens og bestyrelseskontaktperson Gitte Busch Pedersen indbyder onsdagsmatch interesserede deltagere til møde tirsdag den 18.01.2022 for at drøfte hvordan næste års matcher ønskes afholdt og hvordan vi får flere både til at deltage. Mødet afholdes inden GSK workshoppen som afholdes lørdag den 29.01.2022 kl. 09.00. Annoncering om begge møder opslås snarest. (Aktion: Gitte)

 (Aktion: Hans Henrik og Thor)

**Overdækning af klubbens terrasse**: I sidste referat fortalte vi at GSK havde modtaget kr. 30.000 fra Nordea-Fonden til hjælp til denne overdækning. For nyligt har vi også modtaget kr. 40.000 fra Sonja og Bent Width-Nielsens Fond. Arbejdet med overdækningen er allerede begyndt under Jens M. Larsens ledelse. Arbejdet skrider planmæssigt frem, meget imponerende arbejde af ca. 10 aktive medlemmer der troligt møder op fulde af entusiasme. Overdækningen skal beklædes med tagpap hvori der isættes 4 Velux ovenlysvinduer. I forbindelse med tagdækningen som udføres af en professionel skiftes tagpappet også på den resterende del af klubhuset da dette trænger. Målet er fortsat at overdækningen står færdigt til klubbens 50 års jubilæumsfest som afholdes ultimo april 2022.

Der forventes et snarligt rejsegilde – mere info følger (Aktion: Jens og Torben)

**Velkomstmøde for nye medlemmer:** Er blevet udskudt til marts 2022. Dato og invitation kommer senere. (Aktion: Gitte og Torben).

**Seniormøder**: Årets julefrokost i seniorgruppen afholdes torsdag den 16.12.2021 kl. 12.30. Tilmelding følger snarest. Prisen bliver i år kr. 200 (inkl. kr. 50 til gavekassen). Tilmelding er efter først til mølle princippet!

**Økonomi:** Klubbens økonomi er fortsat meget positiv og medlemsantallet er fortsat inde i en positiv udvikling. Pt. er vi ca. 560 medlemmer.

**Sponsorater til juniorafdelingen**: En mor til en optimistjollesejler (Tamra) har inden for kort tid indsamlet godt kr. 22.000 fra Gillelejes erhvervsdrivende. Disse penge skal naturligvis bruges til juniorarbejdet hvor især mange sejl trænger til snarlig udskiftning. Stor tak til Tamra.

**Klubbens køleskab etc.**: Fra 1. oktober har Jens M. Larsen, Thor og Ronni overtaget alle opgaver i forbindelse med indkøb og salg af øl, vand, vin og spiritus. Det er udelukkende ovennævnte der køber ind til brug ved fester etc. Eneste undtagelse er Steen Billenstein til mandagssejladser og Susanne Nielsen til onsdagsmatcher!Baggrunden er, at der gennem tiden har været et stort svind som gennem denne styring forsøges inddæmmet.

**Gilleleje Sejlklubs 50 års jubilæum**: Som tidligere nævnt bliver GSK 50 år d. 2. maj 2022. Der planlægges med Reception på dagen, samt en jubilæumsfest lørdag den 30. april 2022. Bestyrelsen indbyder til møde for at medlemmer kan nedsætte arbejdsgrupper til begge begivenheder. Første møde afholdes d. 25. november kl. 19.00. Opslag i klubben, på hjemmesiden og på FB kommer snarest.

På mødet håber vi, at mange interesserede GSK-medlemmer vil møde op og bidrage til brainstorm om hvordan de 2 begivenheder skal afvikles. Det forventes, at der ved mødets afslutning er nedsat arbejdsgrupper med tovholder i hver, som ud fra deltagernes ønskede temaer/opgaver arbejder videre frem mod jubilæet. Bestyrelsen tager ansvar for at samle jubilæumsudvalget bestående af tovholdere fra hver arbejdsgruppe gennem vinteren til fælles koordineringsmøder.

Har du spørgsmål er du meget velkommen til at kontakte til Gitte på mobilnr.: 30 38 10 68. (Aktion: Gitte)

**Årets standernedhaling:** fandt sted, i strålende solskin, lørdag den 30. oktober kl. 14.00. Efter at standeren var strøget og erstattet af en vindpose, holdt formanden en tale om den forgangne sæson og takkede alle frivillige for deres indsats. Herefter blev der serveret en lille en til ganen samt kaffe.

Om aftenen blev der afholdt en meget vellykket afriggerfest for ca. 65 personer. Igen en stor tak til Susanne Nielsen og Majbritt Hoppe for dejlig 3-retters menu. Aftenen blev afsluttet med dans til levende musik og højt humør.

**Udlejning af klubhus samt klubkalender**: Jens M. Larsen har gennem mere end 35 år stået for dette, men finder nu at tiden er kommet til at give det fra sig. Bestyrelsen søger nu efter en afløser for Jens på disse 2 områder. Interesserede kan kontakte enten Jens M. Larsen eller Torben Grønbech. Bestyrelsen vil samtidig benytte lejligheden til at takke Jens for veludført dåd på dette område igennem årerne. Jens vil heldigvis fortsat stå i spidsen for seniorgruppen, vedligeholdelse af klubhuset samt udlevering af nøglebrikker! (Aktion: Torben)

**Varslet prisstigning på fastliggerpladser**: Bestyrelsen har noteret sig denne stigning og vil ved førstkommende info møde med havnebestyrelsen spørge ind til dette! (Aktion: Torben)

**Vild med Vand 2021**: Gilleleje havn med GSK som tovholder er grundet Vild med Vand aktivitet i såvel 2020 som i 2021 blevet belønnet med tilskud på kr. 5000 igen i år.

**Rengøring af klubhus**: Steen-Birger afholder den kommende uge møde med firmaet Renice som står for vores rengøring. Vi har IKKE været tilfredse med deres ydelser i længere tid. (Aktion: Steen-Birger)

**Næste bestyrelsesmøde**: Afholdes i klubhuset torsdag den 2. december 2021 kl. 19.00.

Referent: Hans Henrik Jacobsen

Gilleleje den 6. november 2021